A. Slafkovský, poslanec: (2002-07-10):
K tomuto návrhu by som chcel povedať nasledovné. Na rokovaniach v pôdohospodárskom výbore a vo výbore pre financie, rozpočet a menu zaznelo niekoľko pripomienok k tomuto návrhu, a to v tom zmysle, že vlastne sa otvára sčasti reštitučný zákon a že pokiaľ by už boli pozemky, resp. iné nehnuteľnosti, ktoré neboli navrátené pôvodným vlastníkom, mohlo by dôjsť ku komplikáciám a nebolo by možné tieto už nehnuteľnosti použité ako reštitúcie navrátiť. Potom v rozprave by som podal pozmeňujúci návrh, ktorý sme prerokovali spolu s legislatívnym odborom ministerstva pôdohospodárstva, zmenu, ktorá hovorí o tom, že by sme ukončili text paragrafu za slovíčkom „štát“ a tým pádom by sme sa dostali len na úroveň reštitúcie, resp. navrátenia lesných ciest. Netýkalo by sa to žiadnych ďalších iných nehnuteľností, pod ktoré mohlo byť zahrnuté, či to mohli byť nejaké horárne, sklady lesov alebo medziskladištia a pod., a tieto veci z toho všetkého by boli vypustené. Preto si myslím, že v druhom čítaní takýto návrh bude podporiteľný aj ďalej. Ďakujem pekne. M. Andel, podpredseda NR SR: Ďakujem. Nech sa páči, zoberte si miesto určené pre navrhovateľa. Teraz dávam slovo určenému spoločnému spravodajcovi z výboru pre pôdohospodárstvo poslancovi Pavlovi Hajdúkovi a prosím ho, aby informoval Národnú radu o výsledku rokovania výborov o tomto návrhu zákona a aby odôvodnil návrh a stanovisko gestorského výboru. Nech sa páči, pán kolega. P. Hajdúk, poslanec: Vážený pán predsedajúci, panie poslankyne, páni poslanci, dovoľte, aby som predniesol spoločnú správu výborov Národnej rady o výsledku prerokovania návrhu poslanca Národnej rady Slovenskej republiky Alexandra Slafkovského na vydanie zákona, ktorým sa mení a dopĺňa zákon č. 229/1991 Zb. o úprave vlastníckych vzťahov k pôde a inému poľnohospodárskemu majetku v znení neskorších predpisov (tlač 1502), v druhom čítaní. Výbor Národnej rady Slovenskej republiky pre pôdohospodárstva v súlade s § 78 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov predkladá Národnej rade Slovenskej republiky ako gestorský výbor nasledujúcu spoločnú správu výborov Národnej rady Slovenskej republiky k návrhu poslanca Národnej rady Slovenskej republiky Alexandra Slafkovského na vydanie zákona, ktorým sa mení a dopĺňa zákon č. 229/1991 Zb. o úprave vlastníckych vzťahov k pôde a inému poľnohospodárskemu majetku v znení neskorších predpisov (tlač 1502), v druhom čítaní. Národná rada Slovenskej republiky uznesením č. 2243 z 31. mája 2002 pridelila uvedený návrh zákona na prerokovanie ústavnoprávnemu výboru, Výboru Národnej rady Slovenskej republiky pre financie, rozpočet a menu, Výboru Národnej rady Slovenskej republiky pre pôdohospodárstvo. Za gestorský výbor určila Výbor Národnej rady Slovenskej republiky pre pôdohospodárstvo. Uvedené výbory vrátane gestorského výboru návrh zákona prerokovali v stanovenej lehote. Gestorský výbor prerokoval spoločnú správu výborov na svojej schôdzi dňa 26. júna 2002 a schválil ju uznesením č. 449. Iné výbory poslanecký návrh zákona neprerokovali. Gestorskému výboru do začatia jeho rokovania neoznámili poslanci, ktorí nie sú členmi výborov uvedených v uznesení Národnej rady, svoje stanoviská podľa § 75 ods. 2 rokovacieho poriadku. Výbory Národnej rady Slovenskej republiky, ktorým bol návrh zákona pridelený, zaujali k nemu nasledovné stanoviská: Ústavnoprávny výbor Národnej rady Slovenskej republiky výpisom zo zápisnice zo svojej 162. schôdze oznámil, že návrh poslanca Národnej rady Slovenskej republiky Alexandra Slafkovského prerokoval dňa 19. júna 2002. Z celkového počtu 11 poslancov ústavnoprávneho výboru bolo prítomných 6 poslancov. Za návrh predneseného uznesenia hlasoval 1 poslanec, nikto nehlasoval proti návrhu a 5 poslancov sa zdržalo hlasovania. Ústavnoprávny výbor Národnej rady Slovenskej republiky neschválil predložený návrh uznesenia v súlade s § 52 ods. 4 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky, pretože nezískal podporu potrebnej nadpolovičnej väčšiny prítomných poslancov. Výbor Národnej rady Slovenskej republiky pre financie, rozpočet a menu uznesením č. 1018 z 5. júna 2002 s poslaneckým návrhom zákona súhlasil a odporučil ho Národnej rade Slovenskej republiky schváliť s pripomienkou. Výbor Národnej rady Slovenskej republiky pre pôdohospodárstvo uznesením č. 442 z 18. júna 2002 s poslaneckým návrhom zákona nesúhlasil a odporučil ho Národnej rade Slovenskej republiky neschváliť. Z uznesení výborov Národnej rady Slovenskej republiky uvedených v bode III tejto správy vyplýva jeden pozmeňujúci návrh, ktorý máte písomne uvedený, s odporučením gestorského výboru neschváliť ho. Gestorský výbor na základe rokovaní výborov odporúča Národnej rade Slovenskej republiky návrh poslanca Národnej rady Slovenskej republiky Alexandra Slafkovského na vydanie zákona, ktorým sa mení a dopĺňa zákon č. 229/1991 Zb. o úprave vlastníckych vzťahov k pôde a inému poľnohospodárskemu majetku v znení neskorších predpisov (tlač 1502), neschváliť. Gestorský výbor súčasne svojím uznesením č. 449 z 26. júna 2002 poveril spoločného spravodajcu výborov predložiť Národnej rade Slovenskej republiky spoločnú správu a splnomocnil ho podať návrhy podľa § 81, § 83, § 84 a § 86 zákona o rokovacom poriadku Národnej rady Slovenskej republiky. Pán predsedajúci, skončil, otvorte, prosím, rozpravu k tomuto bodu. M. Andel, podpredseda NR SR: Ďakujem, pán kolega. Nech sa páči, zaujmite miesto určené pre spravodajcu. Otváram rozpravu o tomto bode nášho rokovania. Keďže som nedostal písomne žiadnu prihlášku, pýtam sa, kto sa hlási ústne. Pán poslanec Slafkovský, pán poslanec Klemens. Môžem uzatvoriť prihlášky do rozpravy? Uzatváram možnosť podania ďalších prihlášok do rozpravy. Ako prvý vystúpi pán poslanec Slafkovský. Pán kolega, nech sa páči.